**Átadták a felújított Koháry-kúriát, a füleki magyarság egyik fontos központját**

**Fülek.** 2025. május 8-án került sor a felújított Koháry-kúria átadására Füleken. Az ünnepélyes átadón részt vett Nacsa Lőrinc nemzetpolitikáért felelős államtitkár úr, Gubík László, a Magyar Szövetség elnöke, Cziprusz Zoltán Besztercebányai megyei képviselő, a Szlovákiai Magyar Cserkészszövetség elnöksége, valamint a helyi cserkészek és a város magyar lakossága.

Nacsa Lőrinc államtitkár úr ünnepi beszédében elmondta, az épület átadásával egy új fejezet kezdődhet a füleki cserkészek életében, amely egyszerre őrzi a múltat és mutat utat a jövőnek. Csémi Szilárd, az SZMCS Szervezeti Alelnöke ünnepi beszédében hangsúlyozta, mekkora feladatot vállalt magára bő két évtizede a Cserkészszövetség akkori vezetősége és a helyi cserkészcsapat, amikor elkezdték önkéntes munkával helyreállítani a kúriát. A teljes felújításhoz az utóbbi három évben a Nemzetpolitikai Államtitkárság is hozzájárult, így az egykor áldatlan állapotban lévő kúria ma teljes pompájában áll a füleki magyarság és a város cserkészeinek szolgálatára.

A nemzetiszín szalagot Nacsa Lőrinc nemzetpolitikáért felelős államtitkár, Gubík László, a Magyar Szövetség elnöke, Csémi Szilárd, A Szlovákiai Magyar cserkészszövetség Szervezeti Alelnöke és Nagy Zoltán, a füleki cserkészcsapat tagja, az építkezés vezetője vágta át. Az ünnepélyes átadó után Esterházy János emléktábla avatásra is sor került, majd az érdeklődők bejárhatták a felújított Koháry-kúria épületét.

A Koháry-kúria a Szlovákiai Magyar Cserkészszövetség egyik legfontosabb ingatlana. Megvételéhez és felújításához nagymértékben hozzájárult Magyarország Nemzetpolitikai Államtitkársága.

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, jelenleg 1554 taggal és 32 aktív cserkészcsapattal működik. Az elmúlt több mint három évtized alatt Szlovákia legnagyobb magyar gyermek- és ifjúságnevelő szervezetévé vált. Heti szinten, önkéntes alapon foglalkozik gyermekekkel és fiatalokkal. Országszerte szervez táborokat, programokat és képzéseket, amelyek célja a közösségépítés és a fiatalok sokoldalú fejlesztése. Csapatai havonta több száz gyermek számára nyújtanak lehetőséget a játszva fejlődés örömére.

Sajtókapcsolat:

Török Sára

kommunikációs vezető

E-mail: press@szmcs.sk

Telefon: +421 944 232 428

A rendezvény támogatója a Magyar Kormány - Miniszterelnökség Nemzetpolitikai Államtitkàrsága és a

Szlovák Köztársaság Oktatásügyi, Tudományos és Sportügyi Minisztériuma volt.



